མ་གཅིག་གྲུབ་པའི་རྒྱལ་མོ་ལུགས་ཀྱི་ཚེ་དབང་དང་བཀའ་བསྒོ་བྱ་ཚུལ་དངོས་གྲུབ་ཀུན་འབྱུང་བ་ཞུགས་སོ།།

༅༅།།བླ་མ་དང་བཅོམ་ལྡན་འདས་ཚེ་དཔག་མེད་དབྱེར་མ་མཆིས་པའི་ཞབས་ལ་ཕྱག་འཚལ་ལོ།།དེ་ལ་འདིར་མ་གཅིག་གྲུབ་པའི་རྒྱལ་མོ་ལུགས་ཀྱི་ཚེ་དབང་ཇི་ལྟར་བྱ་ཚུལ་ནི།ཚེ་བུམ
ཚེ་ཆང་ཚེ་རིལ་མཆོད་གཏོར་སོགས་དགོས་པའི་ཡོ་བྱད་རྣམས་འཚོགས་པར་བྱས་ལ།སྟན་ལ་འཁོད་ནས་ཐོག་མར་སྐྱབས་འགྲོ་སེམས་བསྐྱེད་བྱ་བ་ནི།བླ་མ་སངས་རྒྱས་ཆོས་དང་ཆོ་གས་མཆོག
ལ།།བྱང་ཆུབ་མ་ཐོབ་པར་དུ་བདག་སྐྱབས་མཆི།།མ་གྱུར་འགྲོ་བ་ཀུན་གྱི་དོན་བསྒྲུབ་ཕྱིར།།བདག་གིས་བྱང་ཆུབ་མཆོག་ཏུ་སེམས་བསྐྱེད་དོ།།ཞེས་པ་ལན་གསུམ།དེ་ནས་བདག་བསྐྱེད་ནི།ཨོཾ་སྭ་བྷཱ་
ཝ་ཤུདྷཿསརྦ་དྷརྨཿསྭ་བྷཱ་ཝ་ཤུདྷོ྅ཧཾ།སྟོང་པ་ཉིད་དུ་གྱུར།སྟོང་པའི་ངང་ལས་རྨ་བྱས་བཏེག་པའི་རིན་པོ་ཆེའི་ཁྲིའི་སྟེང་དུ་སྣ་ཚོགས་པདྨ་དང་ཟླ་བའི་གདན་ལ།རང་ཉིད་སྐད་ཅིག་གིས

བཅོམ་ལྡན་འདས་ཚེ་དཔག་མེད་སྐྲ་མདོག་དམར་པོ་ཞལ་གཅིག་ཕྱག་གཉིས་མཉམ་གཞག་གི་སྟེང་ན་འཆི་མེད་ཚེའི་བདུད་རྩིས་གང་བའི་བུམ་པ་བསྣམས་པ།དབུ་སྐྲ
རལ་པའི་ཐོར་ཚུགས་ཅན་མཚན་དང་དཔེ་བྱད་ཀྱིས་སྤྲས་པ་རིན་པོ་ཆེའི་རྒྱན་དང་།དར་སྣ་ཚོགས་ཀྱི་ན་བཟས་ཀླུབས་པ།དྭངས་གསལ་འོད་ཀྱི་རང་བཞིན་ཅན།སྐྲ་ལས་སྐྱེས་པརྗེ
འོད་ཀྱི་ཕུང་པོའི་དབུས་ན་ཞབས་རྡོ་རྗེའི་སྐྱིལ་ཀྲུང་གིས་བཞུགས་པ།དེའི་སྤྱི་བོར་ཨོཾ་དཀར་པོ།མགྲིན་པར་ཨཱཿདམར་པོ།ཐུགས་ཀ་ར་ཧཱུཾ་སྔོན་པོ།ལྟེ་བར་སྭཱ་སེར་པོ།གསང་བར
ཧ་ལྗང་ཁུ་འོད་ཟེར་ལྔ་འཕྲོ་བ།ཐུགས་ཀའི་ཧཱུཾ་ལས་འོད་ཟེར་འཕྲོས་པས་རང་བཞིན་གྱི་གནས་ནས་བསྒོམ་པ་དང་འདྲ་བའི་ཡེ་ཤེས་པ་སྤྱན་དྲངས།ཛཿཧཱུཾ་བཾ་ཧོཿདམ་ཚིག་པ་དང

གཉིས་སུ་མེད་པར་གྱུར་པར་བསམ་ལ་གཟུངས་རིང་ངམ་ཨཽ་ཨ་མ་ར་ཎི་ཛཱི་ཝནྣི་ཡེ་སྭཱ་ཧཱ།ཞེས་ལ་ཅི་འགྲུབ་བཟླས་ལ།དགེ་བ་འདི་ཡིས་མྱུར་དུ་བདག།ཚེ་དཔག་མེད་མགོན་འགྲུབ
གྱུར་ནས།།འགྲོ་བ་གཅིག་ཀྱང་མ་ལུས་པ།།དེ་ཡི་ས་ལ་འགོད་པར་ཤོག།ཅེས་བརྗོད།དེ་ནས་ལས་བུམ་གཞུང་བཞིན་སྒྲུབ་ཐུབ་ན་ལེགས་ཤིང་།མ་མཐའ་བསང་ཆུ་སྒྲུབ་དགོས་པས།
དེའི་ཚུལ་ནི།ཨ་མྲྀ་ཏས་བསངས།སྭ་བྷཱ་ཝས་སྦྱངས།སྟོང་པའི་ངང་ལས་བཾ་ལས་བྱུང་བའི་རིན་པོ་ཆེའི་བུམ་པ་དཀར་པོ་ལྟོ་བ་ཆེ་བ།མགྲིན་པ་རིང་བ།མཆུ་འཕྱང་བ་ལ་སོགས་པའི
མཚན་ཉིད་ཐམས་ཅད་དང་ལྡན་པར་གྱུར།ཨོཾ་ཏཱཔྟེ་ཏཱཔྟེ་མཧཱ་ཏཱཔྟེ་སྭཱ་ཧཱ།ལྷའི་ཆུ་བོ་གངྒཱ་དང་བུམ་པའི་ཆུ་དབྱེར་མི་ཕྱེད་པར་གྱུར་པའི་སྟེང་དུ་ཉི་མའི་དཀྱིལ་འཁོར་གྱི་གདན་ལ་ཧཱུཾ་ཡིག་གི
མཐའ་སྐོར་དུ་སྔགས་ཕྲེང་གིས་བསྐོར་བ།དེ་ལས་འོད་ཟེར་འཕྲོས་ཕྱོགས་བཅུའི་རྒྱལ་བ་སྲས་བཅས་ཐམས་ཅད་ཀྱི་བྱིན་རླབས་ནུས་མཐུ་ཐམས་ཅད་སྤྱན་དྲངས་ཏེ་ཧཱུཾ་ཡིག་སྔགས་ཕྲེང་དང་བཅས

པ་ལ་ཐིམ།དེ་ལས་བདུད་རྩིའི་རྒྱུན་བབས་པས་བུམ་པ་གང་བར་བསམས་ལ།ཨོཾ་བཛྲ་ཨ་མྲྀ་ཏ་ཀུནྡ་ལི་ཧ་ན་ཧ་ན་ཧཱུཾ་ཕཊ།ཅེས་པ་བརྒྱ་རྩ་བཟླས་ལ།མཐར་ཉི་མའི་དཀྱིལ་འཁོར་ཧཱུཾ་ཡིག
སྔགས་ཕྲེང་དང་བཅས་པ་བུམ་ཆུ་ལ་ཐིམ་པས་ནུས་ལྡན་དུ་བྱིན་གྱིས་བརླབས་པར་གྱུར།ཅེས་བརྗོད་ཅིང་དེ་ལྟར་དུ་བསམ་མོ།།དེ་ནས་ཚེ་བུམ་སྒྲུབ་པ་ནི།ཚེ་བུམ་ལ་བསང་ཆུ་གཏོར་ལ་ཨོཾ་བཛྲ་ཨ
མྲྀ་ཏས་བསངས།སྭ་བྷ་ཝས་སྟོང་པར་སྦྱངས།སྟོང་པའི་ངང་ལས་ཚེ་བུམ་དེ་ཉིད་རྨ་བྱས་བཏེག་པའི་རིན་པོ་ཆེའི་ཁྲིའི་སྟེང་དུ་སྣ་ཚོགས་པདྨ་དང་ཟླ་བའི་གདན་ལ།བླ་མ་བཅོམ་ལྡན་འདས་ཚེ་དཔག་མེད།
ཅེས་པ་ནས།དམ་ཚིག་པ་དང་གཉིས་སུ་མེད་པར་གྱུར་པར་བསམ་ལ་གཟུངས་རིང་ཐུང་ཅི་འགྲུབ་བཟླའོ།།དེ་ནས་ཚེ་ཆང་ལ་བསང་ཆུ་གཏོར་ལ་ཨ་མྲྀ་ཏས་བསངས།སྭ་བྷ་ཝས་སྟོང་པར་སྦྱངས།སྟོང
པའི་ངང་ལས་ཡཾ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ལྟ་བུ་བ་དན་གྱིས་མཚན་པ།དེའི་སྟེང་དུ་རཾ་ལས་མེའི་དཀྱིལ་འཁོར་དམར་པོ་གྲུ་གསུམ་པ།དེའི་སྟེང་དུ་ཨ་ལས་མི་མགོའི

སྐྱེད་བུ་གསུམ་གྱི་སྟེང་དུ།ཨཱཿལས་བྱུང་བའི་ཐོད་པ་དཀར་པོ།དེའི་ནང་གི་ཤར་དུ་བྷྲཱུཾ་ལས་བྱུང་བའི་བ་གླང་གི་ཤ་གོས་མཚན་པ།ལྷོར་ཨཾ་ལས་བྱུང་བའི་ཁྱིའི་ཤ་ཀུས་མཚན་པ།ནུབ་ཏུ་ཛཾ་ལས་བྱུང་བའི་གླང་པོ་ཆེའི་ཤ
དེས་མཚན་པ།བྱང་དུ་ཁཾ་ལས་བྱུང་བའི་རྟའི་ན་ཧས་མཚན་པ།དབུས་སུ་ཧཱུཾ་ལས་བྱུང་བའི་མིའི་ཤ་ནས་མཚན་པ།ཤར་ལྷོར་ལཾ་ལས་བྱུང་བའི་དྲི་ཆེན་བིས་མཚན་པ།ལྷོ་ནུབ་ཏུ་མཾ་ལས་བྱུང་བའི་རཀྟ་རས་མཚན་པ།
ནུབ་བྱང་དུ་པཾ་ལས་བྱུང་བའི་བྱང་སེམས་དཀར་པོ་ཤུས་མཚན་པ།བྱང་ཤར་དུ་ཏཾ་ལས་བྱུང་བའི་རྐང་དམར་མས་མཚན་པ།དབུས་སུ་བཾ་ལས་བྱུང་བའི་དྲི་ཆུ་མུས་མཚན་པ།དེ་དག་གི་སྟེང་དུ་ཨོཾ་དཀར་པོ།ཨཱཿདམར
པོ།ཧཱུཾ་སྔོན་པོ་གསུམ་སྟེང་ནས་སྟེང་དུ་བརྩེགས་པར་གྱུར།རང་གི་ཐུགས་ཀའི་ཧཱུཾ་ལས་འོད་འགྲོས་རླུང་ལ་ཕོག་པས་རླུང་གཡོས་མེ་སྦར་ཏེ་ཟོད་པའི་རྫས་རྣམས་ཞུ་ཞིང་འཁོལ་བར་གྱུར།ཡི་གེ་གསུམ་ལས་འོད་ཟེར་རིམ་པ
བཞིན་དུ་འཕྲོས་པས།སྐུ་རྡོ་རྗེ་གསུམ་རྡོ་རྗེ་ཐུགས་རྡོ་རྗེ་རྣམས་བཀུག་ནས་ཡི་གེ་གསུམ་ལ་རིམ་གྱིས་ཐིམ་པ་རྣམས་ཐོད་པར་ལྷུང་ནས་ཞུ་བས།ཧཱུཾ་གིས་ཁ་དོག་དྲི་ནུས་ཀྱི་སྐྱོན་སྦྱངས།ཨཱཿས་བདུད་རྩིར་རྟོགས་པར་བྱས།
ཨོཾ་གྱིས་མང་པོར་སྦར་ཞིང་སྤེལ་བར་གྱུར།ཨོཾ་ཨཱཿཧཱུཾ།ཅི་མང་བཟླས་ལ་བྱིན་གྱིས་བརླབས།དེ་ནས་ཚེ་རིལ་ལ་བསང་ཆུ་གཏོར་ལ།ཨོཾ་བཛྲ་ཨ་མྲྀ་ཏས་བསངས།སྭ་བྷ་ཝས་སྦྱངས།སྟོང་པའི་ངང་ལས་ནད་རིགས་བཞི

བརྒྱ་རྩ་བཞིའི་གཉེན་པོ་སྨན་སྣ་ཚོགས་ལས་བྱས་པའི་བདུད་རྩི་རིལ་བུ་ལ་འཇིག་རྟེན་དང་འཇིག་རྟེན་ལས་འདས་པའི་བཅུད་ཐམས་ཅད་བསྡུས་ཏེ་བསྟིམ་པས་འཆི་མེད་ཚེའི་རིལ་བུར་གྱུར།ཅེས
བརྗོད་ལ་ཚེ་གཟུངས་རིང་ཟུང་ཅི་མང་བཟླ།དེ་ནས་མདུན་བསྐྱེད་ལག་ཏོར་མ་འབུལ་བ་ནི།གཏོར་མ་ནང་མཆོད་ལྟར་བྱིན་གྱིས་བརླབས་ལ།བུམ་པའི་ལྷའི་སྔགས་འོད་ཟེར་གྱི་སྦུ་གུས་གཏོར་མའི་བཅུད་དྲངས་ཏེ་གསོལ
བས་ཐུགས་དགྱེས་པར་བསམས་ལ།ཨོཾ་ཨ་པ་རི་མི་ཏ་ཨཱ་ཡུར་ཛྙཱ་ན་ས་པ་རི་ཝཱ་ར་ཨི་དཾ་བ་ལི་ཏ་ཁ་ཁ་ཁཱ་ཧི་ཁཱ་ཧི།ཞེས་པ་ལན་གསུམ་མམ་བདུན་གྱིས་གཏོར་མ་ཕུལ་ལ་མཆོད་བསྟོད་སྔར་བཞིན་བྱས་ཏེ་རྒྱས་པར་བྱས་ན་རང
གིས་ཚེ་དབང་བླངས།བསྡུ་ན་སློབ་མའི་དོན་དུ་གསོལ་བ་གདབ་པ་ནི།བཅོམ་ལྡན་འདས་མགོན་པོ་ཚེ་དཔག་མེད་ཀྱི་ལྷ་ཚོགས་རྣམས་ཀྱིས་བདག་གི་སློབ་མ་འདི་རྣམས་ལ་བྱིན་གྱིས་བརླབ་ཏུ་གསོལ།ཞེས་ལན་གསུམ་གསོལ
བ་བཏབ་བོ།།དེ་ནས་སློབ་མ་རྣམས་ཁྲུས་བྱས་ཏེ་འཚོགས་པ་ན་བགེ་གས་གཏོར་བཏང་།མེ་ཏོག་བཀྱེ་བསྡུ་བྱས་ལ།མཎྜལ་འབུལ་དུ་གཞུག།དེ་ནས་འདི་ལྟར་བརྗོད་དེ།རོ་ལགས།མ་གཅིག་གྲུབ་པའི་རྒྱལ་མོ་ནས་བརྒྱུད
པའི་ཚེ་དབང་བྱིན་རླབས་ཅན་འདི་འབུལ་བ་ལ།འདིའི་ལོ་རྒྱུ་ས་ནི།རས་ཆུང་རྡོ་རྗེ་གྲགས་པས་རྒྱ་གར་དུ་བྱོན་ནས་ཏི་བུ་གསང་སྔགས་ཀྱི་སྡོང་པོ་ལ་ལུས་མེད་མཁའ་འགྲོའི་ཆོས་སྐོར་རྣམས་ཕལ་ཆེར་ཞུས་ཚར་ནས་བོད་དུ།

འབྱོན་པར་ཉེ་བ་ན་རྣལ་འབྱོར་པ་ཞིག་གིས་མི་ཁྱོད་ལ་ཞག་བདུན་གྱི་ཚེ་ལས་མི་འདུག་གོ་ཟེར་བ་ཞིག་བྱུང་བས་འཇིགས་ནས་བླ་མ་ལ་ཞུས་པས།དེ་ངས་ཀྱང་ཤེས་ཏེ་མ་སྨྲས་པ་ཡིན།དེ་མ་གཅིག་གྲུབ་པའི་རྒྱལ་མོ་ཞེས་བྱ་བ་ཚེ་དཔག
མེད་ཀྱི་གྲུབ་ཐོབ་ཞིག་ཡོད་པ་དེ་ལ་ཚེ་དབང་ཞུས་གསུངས་ནས་ལུང་བསྟན་པ་ལྟར་མ་གཅིག་གྲུབ་པའི་རྒྱལ་མོ་ལ་གསེར་མང་པོ་ཕུལ་ཏེ།ཚེ་དབང་ཞུས་ནས་བསྒོམས་པས་དུས་མ་ཡིན་པའི་འཆི་བ་ལས་གྲོལ།དེ་ནས་བོད་དུ
ཕེབས་ཏེ་རྗེ་མི་ལ་རས་པ་ལ་ཆོས་འདི་ཕུལ།རྗེ་མི་ལ་ནས་བཟུང་བ་དག་གི་དྲིན་ཅན་རྩ་བའི་བླ་མའི་བར་བྱིན་རླབས་ཀྱི་རྒྱུན་མ་ཉམས་པར་ཡོད་པ་ཡིན་པས།ཡིད་ཆེས་ཀྱི་དད་པ་བརྟན་པོ་མཛོད་ལ།ཚེ་དབང་ཟབ་མོ་འདི་ཞུ་བའི་ཆེད
དུ་གསོལ་བ་འདེབས་པ་འདིའི་རྗེས་བཟློས་མཛོད།།ཀུན་མཁྱེན་ཡེ་ཤེས་ཕུང་པོ་ཅན།།སྲིད་པའི་འཁོར་ལོ་རྣམས་སྦྱོང་བ།།དེ་རིང་བཤད་པའི་རིན་ཆེན་གཏེར།།གཙོ་བོས་བདག་ལ་བཀའ་དྲིན་སྩོལ།།ཞེས་ལན་གསུམ་རྗེས་ཟློས
བྱ།དེ་ནས་ཁྱེད་རུང་རྣམས་ཐུགས་བསམ་འདི་བཞིན་མཛོད།མཁའ་ཁྱབ་ཀྱི་སེམས་ཅན་ཐམས་ཅད་རང་གི་དྲིན་ཅན་གྱི་མ་ཤ་སྟག་ཡིན་ཞིང་།མ་དེ་རྣམས་འཁོར་བའི་གནས་ན་སྡུག་བསྔལ་དུ་མས་ཉམས་ཐག་པ་ལ་ཤསུ་མི་བཟོད
པའི་སྙིང་རྗེ་ཆེན་པོ་བསྐྱེད་ནས་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་ཐོབ་པར་བྱ།དེའི་ཕྱིར་དུ་ཚེ་དབང་ཟབ་མོ་ཞུས་ནས་རྒྱལ་སྲས་ཀྱི་སྤྱོད་པ་མཐའ་དག་ལ་ཚུལ་བཞིན་དུ་བསླབ

པར་བྱའོ་སྙམ་དུ་འདུན་པ་ཤུགས་དྲག་མཛད་པ་དང་།གནས་ཁང་འདི་ཉིད་ཀྱང་ཐ་མལ་པ་མིན་པར་མགོན་པོ་ཚེ་དཔག་མེད་ཀྱི་ཡེ་ཤེས་རང་སྣང་ལས་གྲུབ་པའི་གཞལ་ཡས་ཁང་དངོས་སུ་མོས་པ་དང་།བླ་མ་དང་།
མདུན་གྱི་ཚེ་བུམ་ཡང་མགོན་པོ་ཆེ་དཔག་མེད་དངོས་སུ་མོས།དེའི་སྟེང་གི་ནམ་མཁའ་ལ་རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྲུང་དང་བཅས་པ་དངོས་སུ་བཞུགས་པའི་མོས་པ་དང
བཅས་སྨོན་འཇུག་བྱང་ཆུབ་མཆོག་ཏུ་སེམས་བསྐྱེད་པ་འདིའི་རྗེས་ཟློས་མཛོད།དཀོན་མཆོག་གསུམ་ལ་བདག་སྐྱབས་མཆི།།སྡིག་པ་ཐམས་ཅད་སོ་སོར་བཤགས།།འགྲོ་བའི་དགེ་ལ་རྗེས་ཡི་རངས།།སངས་རྒྱས་བྱང
ཆུབ་ཡིད་ཀྱིས་བཟུང་།།ཞེས་ལན་གསུམ་རྗེས་ཟློས་བྱ།དེ་ནས་ཚེ་དབང་ཟབ་མོ་འདི་ཞུ་བ་ལ་ཁྱེད་རང་སློབ་མ་རྣམས་ཀྱང་ལྷར་བསྐྱེད་དགོས་པས་ངེད་ཀྱི་ཚིག་རིས་ལྟར་སྤྱན་དམིགས་མཛད་པར་ཞུ།ཨོཾ་སྭ་བྷཱ་ཝ་ཤུདྡྷཿ
སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ།སློབ་མ་རྣམས་སྟོང་པ་ཉིད་དུ་གྱུར།སྟོང་པའི་ངང་ལས་པད་ཟླའི་གདན་ལ་སློབ་མ་རྣམས་ཚེ་དཔག་མེད་སྐུ་མདོག།ཅེས་པ་ནས།ཞབས་རྡོ་རྗེའི་སྐྱིལ་ཀྲུང་གིས་བཞུགས་པའི་སྤྱི་བོར་ཨོཾ་དཀར་པོ།
མགྲིན་པར་ཨཱཿདམར་པོ།ཐུགས་ཀར་ཧཱུཾ་སྔོན་པོ།ལྟེ་བར་སྣ་སེར་པོ།གསང་གནས་སུ་ཧཱ་ལྗང་ཁུ་འོད་ཟེར་ལྔ་འཕྲོ་བ་ཞིག་ཏུ་གྱུར།དེ་ནས་ཚེ་དབང་དངོས་གཞི་བསྐུར་བ་ལ་ཐོག་མར་ཚེ་ཡར་བ་འགུགས་པ་ནི།བླ་མ

དང་ཚེ་བུམ་ཚེ་དཔག་མེད་དུ་གསལ་བའི་ཐུགས་ཀའི་ཧྲཱིཿལས་འོད་ཟེར་འབྲོས།ཁྱེད་རང་རྣམས་ཀྱི་ཚེ་འཆི་བདག་གཤིན་རྗེ་དང་རྒྱལ་གདོན་ལ་སོགས་པ་འབྱུང་པོ་མི་མ་ཡིན་རྣམས་ཀྱིས་ཕྲོགས་པ་དང་བརྐུས་པ་དང་།ཡར
ཐམས་ཅད་བུམ་པ་དང་ཟོད་པ་བདུད་རྩིས་གང་བའི་རྣམ་པར་བཀུག་ནས།མདུན་གྱི་གནས་ན་བཞུགས་པའི་ཚེ་དཔག་མེད་དང་ཕྱག་གི་བུམ་པ་ལ་ཐིམ།དེ་ལས་བདུད་རྩིའི་རྒྱུན་བབས་སློབ་མ་རྣམས་ཀྱི་སྤྱི་བོ་ནས་ཞུགས།
ལུས་ཀྱི་ནང་ཐམས་ཅད་གང་བས་ཚེ་ཕྲོགས་པ་བརྐུས་པ་ཡར་བ་རྣམས་སོར་ཆུད།འཆི་མེད་ཚེའི་རིག་འཛིན་ཐོབ་བྱུང་སྙམ་པའི་མོས་པ་མཛོད་ཅིག།ཅེས་བརྗོད་ལ་དྲིལ་བུ་གསིལ་ཞིང་།ཨོཾ་ཨ་མ་ར་ཎི་ཛཱི་ཝནྟི་ཡཻ་སྭཱཧཱ།སྐལ་ལྡན
རིགས་ཀྱི་བུ་འདི་ལ་ཚེའི་དབང་དུ་གྱུར་ཅིག།ཚེའི་དངོས་གྲུབ་དུ་གྱུར་ཅིག།ཚེ་མི་ནུབ་པའི་རྒྱལ་མཚན་དུ་གྱུར་ཅིག།ཚེ་མི་ཤིགས་པའི་རྡོ་རྗེར་གྱུར་ཅིག།ཚེ་མི་འགྱུར་བའི་གཡུང་དྲུང་དུ་གྱུར་ཅིག།འཆི་བ་མེད་པ་ཚེའི་རིག་འཛིན
ཐོབ་པར་གྱུར་ཅིག།ཅེས་བརྗོད་ཅིང་མེ་ཏོག་འཐོར།དེ་ནས་ཚེ་ཉམས་པ་གསོ་བ་ནི།བླ་མ་དང་མདུན་གྱི་ཚེ་དཔག་མེད་གཉིས་ཀའི་ཐུགས་ཀའི་ས་བོན་ལས་འོད་ཟེར་འཕྲོས་པས།ནམ་མཁའི་བཅུད་ཐམས་ཅད་བདུད་རྩི་
མཐིང་ཞུན་མའི་རྣམ་པ་དང་།རླུང་གི་བཅུད་ཐམས་ཅད་བདུད་རྩི་ལྗང་ཁུའི་རྣམ་པ་དང་།མེའི་བཅུད་ཐམས་ཅད་བདུད་རྩི་དམར་པོ་མེ་འོད་འཕྲོ་བའི་རྣམ་པ་ཅན་དང་།ཆུའི་བཅུད་ཐམས་ཅད་བདུད་རྩི་འོ་མའི་མདོག

ཅན་འོད་ཟེར་འཕྲོ་བའི་རྣམ་པ་ཅན་དང་།སའི་བཅུད་ཐམས་ཅད་བདུད་རྩི་གསེར་ཞུན་མའི་མདོག་ལྟ་བུ་འོད་ཟེར་འཕྲོ་བའི་རྣམ་པ་ཅན་དཔག་ཏུ་མེད་པ་བཀུག་སྟེ་ཁྱེད་རང་སློབ་མ་རྣམས་ཀྱི་སྤྱི་བོ་ནས་ཞུགས
པས།ལུས་ཀྱི་ནང་ཐམས་ཅད་བདུད་རྩི་ལྔས་གང་།འབྱུང་བ་ལྔའི་བཅུད་ཉམས་པ་རྣམས་གསོས་ཏེ་འཆི་བ་མེད་པ་ཚེའི་རིག་འཛིན་ཐོབ་བྱུང་སྙམ་པའི་མོས་པ་མཛོད།ཨོཾ་ཨ་མ་ར་ཎི་ཞེས་པ་ནས།ཚེའི་རིག་འཛིན་ཐེབ་པར
གྱུར་ཅིག།ཅེས་པའི་བར་སྔར་བཞིན་བརྗོད་ལ་མེ་ཏོག་འཐོར།སླར་ཡང་བླ་མ་དང་མདུན་བསྐྱེད་ཀྱི་ཚེ་དཔག་མེད་ཀྱི་ཐུགས་ཀའི་ས་བོན་ལས་འོད་ཟེར་ཕྱོགས་བཅུར་འཕྲོས་རྩ་རྒྱུད་ཀྱི་བླ་མ་རྣམས་དང་།ཡི་དམ་སངས་རྒྱས
བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་དང་བཅས་པ་ཐམས་ཅད་ཀྱི་བྱིན་རླབས་ནུས་མཐུ་རྣམས་དང་།འཇིག་རྟེན་གྱི་ལྷ་ཀླུ་མཐུ་བོ་ཆེ་རྣམས་ཀྱི་མཐུ་སྟོབས་རྣམས་ཀྱང་བསྡུས་ཏེ་ཚེ་བུམ་ལ་ཐིམ།དེ་ལས
བདུད་རྩིའི་རྒྱུན་བབས་པས།ཁྱེད་རང་རྣམས་ཀྱི་སྤྱི་བོ་ནས་ཞུགས་ཏེ་ལུས་ཀྱི་ནང་ཐམས་ཅད་བདུད་རྩིས་གང་།འཆི་མེད་ཚེའི་རིག་འཛིན་ཐོབ་པའི་མོས་པ་མཛོད།ཨོཾ་ཨ་མ་ར་ཎི་ཞེས་པ་ནས།འཆི་བ་མེད་པ་ཚེའི་རིག་འཛིན
ཐོབ་པར་གྱུར་ཅིག།ཅེས་པའི་བར་སྔར་བཞིན་བརྗོད་ལ་མེ་ཏོག་འཐོར།སྔར་བཤད་པ་དེ་ལྟར་ཚེ་ཉམས་པ་གསོ་བ་དང་།ཚེ་འགུགས་པའི་དམིགས་པ་ཤིན་ཏུ་རྒྱས་པར་བྱ་བར་སྒྲོན་འབྱུང་བ་ལྔ་རེ་རེ་ནས་ཚེའི་བཅུད་བསྡུས།

ཏེ་བསྟིམས་པ་དང་།རྩ་རྒྱུད་ཀྱི་བླ་མ་རྣམས་དང་སངས་རྒྱས་བྱང་སེམས་ཆོས་སྲུང་དང་བཅས་པ་རྣམས་དང་།ལྷ་དང་མི་དང་ཀླུ་ལ་སོགས་པ་འཇིག་རྟེན་པའི་གཙོ་བོ་རྣམས་ཀྱི་ནུས་མཐུ་བསྡུ་བ་སོགས་རེ་རེ་ནས་རྒྱས་པར་བྱའོ།།
དེ་ནས་བླ་མ་དང་མདུན་གྱི་ཚེ་དཔག་མེད་གཉིས་ཀའི་གནས་གསུམ་གྱི་ཡི་གེ་གསུམ་ལས་བདུད་རྩི་དཀར་དམར་མཐིང་གསུམ་བྱུང་བ་ཁྱེད་རང་སློབ་མ་རྣམས་ཀྱི་སྤྱི་བོ་ནས་ཞུགས་པས་ཚེ་དཔག་མེད་ཀྱི་སྐུ་གསུང་ཐུགས་ཀྱི་བྱིན
རླབས་ཐོབ་སྟེ་ཚེའི་རིག་འཛིན་ཐོབ་པའི་མོས་པ་མཛོད།ཅེས་བརྡའ་སྤྲད་ལ།ཨོཾ་ཨ་མ་ར་ཎི་ཞེས་པ་ནས།འཆི་བ་མེད་པ་ཚེའི་རིག་འཛིན་ཐོབ་པར་གྱུར་ཅིག།ཅེས་བརྗོད་ལ་མེ་ཏོག་འཐོར།འདི་ཡང་རྒྱས་པར་བྱ་བར་འདོད་ན
སྐུ་གསུང་ཐུགས་སོ་སོ་ནས་བདུད་རྩི་འབེབས་པ་རྒྱས་པར་བྱའོ།།དེ་ནས་ཚེ་བུམ་སློབ་མའི་མགོ་བོར་བཞག་ལ།ཕྱོགས་བཅུ་དུས་གསུམ་གྱི་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱིས་བྱིན
གྱིས་རློབས་ཤིག།ཆོས་སྐུ་སྣང་བ་མཐའ་ཡས་ཀྱིས་བྱིན་གྱིས་རློབས་ཤིག།མ་གཅིག་གྲུབ་པའི་རྒྱལ་མོས་བྱིན་གྱིས་རློབས་ཤིག།ཏི་བུ་གསང་སྔགས་སྡོང་པོ་སར།རས་ཆུང་རྡོ་རྗེ་གྲགས་པས།དབང་ཕྱུག་མི་ལ་རས་པསར།
ཆོས་རྒྱལ་དྲགས་པོ་ལྷ་རྗེསར།